Inkopiesentrum-kleuter: Ma verskyn in hofDie foto van die seuntjie wat op sosiale media versprei is. Die ma van die tweejarige blondekopseuntjie wat Vrydag naby The Glen-inkopiesentrum in die suide van Johannesburg gevind is, sal Maandag in die hof verskyn op ŉ aanklag van kinderverwaarlosing. Ao. Lorraine van Emmerik, woordvoerder van die polisie, het aan Maroela Media gesê die saak is aan die kinderbeskermingseenheid oorhandig wat verder ondersoek sal instel. “Die seuntjie is tot tyd en wyl in ŉ plek van veiligheid geplaas,” het sy gesê. Van Emmerik wou nie bespiegel oor die omstandighede rondom die saak nie en het gesê dit sal deel vorm van die ondersoek. Maroela Media het vroeër berig die ma, vermoedelik 29 jaar oud, is in The Hill in Johannesburg deur lede van die GPF gevind nadat haar familie die seuntjie geëien het. Die seuntjie is Vrydag in Vorsterrylaan in Glenanda gevind toe lede van die gemeenskap ŉ man met die seuntjie sien stap en hom gevra het waar hy die seuntjie kry. Hy het glo gesê hy het die kind by The Glen-inkopiesentrum gekry en is op soek na sy ouers. Die gemeenskapslede het die seuntjie teruggeneem na die sentrum en van daar af is ŉ grootskaalse soektog na sy ouers van stapel gestuur. ŉ Foto van die kind is wyd op sosiale media gedeel. Michelle Pelser, woordvoerder van die Mondeor-gemeenskapspolisiëringsforum (GPF), kon teen Maandagoggend ook nie meer inligting oor die ma se verdwyning gee nie en het gesê haar verduideliking sal moontlik in die hof aangehoor word. Maroela Media mag nog nie die ma se naam bekend maak nie. Lees alle vorige berigte oor die inkopiesentrum-kleuter op Maroela Media.